KLASA: 641-02/20-02/00001

URBROJ: 396-08-21-42

Osijek, 14. rujna 2021. godine

**Prema dostavnoj listi**

**- SVIMA-**

**PREDMET: Poziv za sudjelovanje u prvom Nacionalnom istraživanju prehrambenih navika dojenčadi i male djece**

* *Zahtjev, dostavlja se*

Poštovane ravnateljice i ravnatelji,

obraćamo Vam se sa zamolbom za pomoć u širenju informacije o provođenju **prvog Nacionalnog istraživanja prehrambenih navika dojenčadi i male djece**, koje se provodi na reprezentativnom uzorku djece od 3 mjeseca do 9 godina, na području cijele Republike Hrvatske.

**Kako bi istraživanje bilo uspješno provedeno od izuzetne nam je važnosti prikupiti sudionike iz svih područja RH. Obzirom na navedeno, a i činjenicu da su nam ciljana skupina upravo djeca školske dobi, prepoznali smo Vas kao ključne partnere za prijenos ove informacije na lokalnoj razini.**

Istraživanje provodi Hrvatska agencija za poljoprivredu i hranu (HAPIH) u suradnji s partnerima, Prehrambeno-biotehnološkim fakultetom Sveučilišta u Zagrebu, Prehrambeno-tehnološkim fakultetom Osijek i Hrvatskim zavodom za javno zdravstvo, sukladno europskoj metodologiji te će dobiveni podatci biti usporedivi sa ostalim EU zemljama. Istraživanje traje godinu dana, kako bi se prikupili podatci o konzumaciji sezonske hrane i specifičnosti prehrane tijekom svakog godišnjeg doba.

Podatci dobiveni ovim istraživanjem koristit će se za procjenu zdravstvenog stanja djece u RH, procjenu rizika podrijetlom iz hrane, donošenje smjernica za pravilnu prehranu djece te će biti od koristi, kako nutricionistima, epidemiolozima, nadležnim tijelima, tako i široj akademskoj zajednici.

Kao znak zahvale, svi će sudionici dobiti analizirane podatke o prehrani svog djeteta i brošuru s preporukama za pravilnu prehranu koju je izradio tim stručnjaka i nutricionista, a koja može poslužiti kao relevantan izvor informacija i svojevrsni vodič za prehranu djeteta.

Za više detalja o samom istraživanju možete nas kontaktirati na e-mail adresu [eumenu@hapih.hr](mailto:eumenu@hapih.hr), broj mobitela 099 384 9910 ili posjetiti web stranicu <https://www.hapih.hr/csh/projekti/eu-menu/>.

U prilogu šaljemo **obavijest za roditelje s pozivom za sudjelovanje u predmetnom istraživanju** te Vas molimo da sukladno Vašim mogućnostima proširite tu informaciju, bilo objavom na Vašim web stranicama ili na oglasnoj ploči Vašeg Centra. Ukoliko ste zainteresirani, možemo Vam poslatipoštom i **plakate s pozivom za sudjelovanje u istraživanju** koje je moguće postaviti na oglasne ploče/ulaze vrtića. Samo Vas molimo da nam javite broj plakata koji Vam je potreban i adresu za slanje. Primjer plakata nalazi se u prilogu.

U nadi da ćete uvažiti našu zamolbu, ljubazno zahvaljujemo.

Hrvatska agencija za poljoprivredu i hranu i tim EU Menu projekta

dr.sc. Darja Sokolić  
voditeljica istraživanja

Prilog:

1. Dopis
2. Obavijest za printanje
3. Poster